La incapacitat temporal equival a un cost estimat de 81.000 milions d’euros a l’any en termes de PIB

## La incapacitat temporal equival a un cost estimat de 81.000 milions d’euros a l’any en termes de PIB

Presentació de l’informe a Madrid, amb Lorenzo Serrano i José María Peiró.

Espanya es posiciona dins de la UE com un dels països amb una taxa d’absentisme per incapacitat temporal (IT) més elevada i és, a més, el que presenta el ritme de creixement d’aquesta més gran. D’acord amb una de les conclusions de l’estudi “Evolució de la incapacitat temporal i la sinistralitat a Espanya”, entre 2018 i 2023, el nombre de jornades laborals perdudes per IT en el règim general ha passat de 242 milions a 368,7 milions, la qual cosa suposa un augment del 52 %. L’estudi, elaborat per l’Institut Valencià d’Investigacions Econòmiques (Ivie) i la mútua Umivale Activa, l’han dirigit José María Peiró, professor emèrit del Departament de Psicologia Social de la Universitat de València (UV), i Lorenzo Serrano, catedràtic del Departament d’Anàlisi Econòmica (UV).

En l’informe presentat en la seu del Consell Econòmic i Social (CES) a Madrid, es demostra que aquests nivells de baixes laborals, que representen un 5,6 % de jornades no treballades en un any sobre les potencials, equivalen al fet que un milió de treballadors haguera estat de baixa cada dia de 2023 o alternativament, que cada treballador estiguera 20 dies a l’any absent per IT (5 dies més que en 2018). La producció potencial associada als dies de baixa per IT es pot estimar en 81.574 milions d’euros del PIB, un 5,4 % del total nacional. Aquesta xifra, quant a cost total anual, suposa 25.900 milions d’euros més que en 2018, un increment del 47 %.

L’increment de les incapacitats es concentra en les temporals per contingències comunes (malalties no professionals o accidents no laborals), i no en les contingències professionals (accidents de treball o malalties professionals), les quals són gestionades principalment per les mútues i han romàs pràcticament estables. Així ho explica la investigació, en la qual també participen Francisco J. Goerlich, Consuelo Mínguez i Fernando Pascual, per part de l’Ivie, i Marija Davcheva i Juan Miguel Mesa, d’Umivale Activa.

Els processos de llarga duració (més de 365 dies) són els que més han crescut durant els últims anys, fins a arribar a duplicar-se. Així, han passat de 83.000 en 2018 a 167.000 en 2023, segons ha informat l’Ivie i Umivale Activa, i concentren el 34,1 % del total de dies de baixa, tot i que només representen un 2,4 % dels processos finalitzats en 2023. La pèrdua de dies corresponents a baixes de llarga durada ha crescut un 87 % en els últims sis anys, enfront del 35 % d’augment de jornades de baixes inferiors a 12 mesos, i suposa 110 milions de dies de baixa.

Un altre factor fonamental que també contribueix als nivells màxims de IT és l’increment de les jornades perdudes de les persones que acumulen més d’un procés en 12 mesos: més del 50 % de les persones treballadores amb baixa activa en 2023 van ser repetidores, una xifra en ascens constant que explica per si sola la pràctica totalitat de l’augment de l’absentisme per IT en els 6 anys estudiats. De fet, el percentatge de persones repetidores sobre el total de població protegida s’ha incrementat un 55 % des de 2018. Aquests casos, malgrat correspondre només al 16,6 % de les persones treballadores, concentren el 69,6 % de les baixes i el 64,5 % de les jornades perdudes, 12,6 punts més que en 2018. D’aquesta manera, són responsables de pràcticament la totalitat de l’augment de l’indicador d’absentisme per IT en el període 2018-2023.

A més, les patologies més difícils d’objectivar, com les àlgies (lumbàlgies, cervicàlgies, dorsàlgies…) i la salut mental, generen més de la meitat de l’absentisme per IT i el seu pes no deixa de créixer. Així, amb un augment de pèrdues de jornades del 52,3 %, cal destacar que els processos cardiovasculars, oncològics i de traumatologia empitjoren menys de la mitjana (42,9 %, 39,8 % i 29,9 % respectivament), mentre que les àlgies pugen un 56,5 % i la salut mental un 111,4 %.

El creixement d’aquests dos tipus de patologies representa dos terços de l’augment dels dies de baixa per incapacitat temporal i concentren el 51,1 % de l’indicador d’absentisme per aquesta causa, mentre que la resta dels diagnòstics hi aporta l’altre 48,9 %.

A més a més, les baixes per problemes de salut mental i àlgies suposen el 56,1 % dels processos en vigor de llarga duració i ambdós casos han anat guanyant pes en els anys posteriors a la pandèmia, a més de trobar-se entre els de major repetició. El 37,7 % dels treballadors amb repeticions i baixes actives en 2023 té com a principal diagnòstic (el de major durada) les àlgies (25,4 %) o la salut mental (12,3 %).

Arxivat en:
Investigació a la UV
, Recerca, innovació i transferència
, Internacionalització recerca
, Facultat de Psicologia
, Facultat d'Economia
, Cultura Científica
, Producció científica
, Difusió i comunicació científica

## Altres Notícies

La Universitat de València convoca la II Jornada de Divulgació de Tesis per a estudiantat predoctoral

Les Illes de Calor Urbanes es monitoraran des de l'espai en una missió de l'ESA liderada científicament pel catedràtic José Antonio Sobrino

El telescopi espacial PLATO de l'ESA completa una fase clau en el seu camí a la recerca d'exoplanetes

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar